TE AI Sant'Elena fil-Knisja Parrokkjali tal-Mellieha Fl-iżvilupp ta' uħud mill-irħula fil-Gżejjer tagħna mhux l-ewwel darba li kellna influwenza ta' xi Kult li jkun nġieb minn xi nies li jew ikunu ġew jabitaw minn xi lokalita' oħra, jew li jkunu jmorru jqattgħu ix-xhur tas- sajf bħala villeġġjanti f'dan il-post. Għandna diversi knejjes li huma eżempju ta' dan, fosthom il-Knisja Parrokkjali tal-Mġarr fejn il-Kult Marjan inġieb mill-Parroċċa tal-Mosta li hija wkoll waħda Marjana. Il-Knisja Parrokkjali tal-Balluta li ġiet iddedikata lill-Madonna bit-Titlu tal-Karmelu għal fatt li din inbniet fuq art li kienet propjeta ta' Fratellanza mwaqqfa fil-Bażilika Karmelitana tal-Belt Valletta. Il-knisja Parrokkjali ta' San Ġużepp fl-Imsida, fejn kellna diġa Knisja oħra iddedikata lill-Immakulata Kunċizzjoni. Hawnhekk it- Titular sar dak ta' San Ġużepp, għal fatt li fil-Ħamrun kien hemm Kult Ġużeppin tant qawwi li meta inbniet il-Knisja Parrokkjali ħafna kienu qegħdin jistennew li din il-Knisja tkun iddedikata lil dan il-Qaddis, iżda fuq xewqa tal-Isqof Gejtano Pace Forno din ġiet iddedikata lil San Gejtanu u dik ta' l-Imsida ġiet iddedikata lil San Ġużepp. Fil-Mellieħa kellna storja xi ftit imqanqla fejn wara li kienet ġiet imwaqqfa l-Parroċċa bis-Sede Parrokkjali tkun dik li llum hija s-Santwarju, ħafna minn nies ta' dawn l-inħawi kienu ħallew djarhom minħabba l-biża ta' l-attakki li spiss kienu jsiru mill-Furbani u l-Parroċċa spiċċat fix-xejn tant li din ma baqgħetx tiffunzjona għal numru ta' snin. Maż-żmien il-biża mill-furbani spiċċat fix-xejn u n-nies reġgħu bdew jabitaw fl-inħawi tal-Mellieħa. Kien hawn li l-Parroċċa ġiet imwaqqfa mill-ġdid u aktar tard bdiet tinbena l-Knisja Parookkjali li hemm illum. Kienu bosta dawk il-Melliħin li ħadmu biex din il-Knisja timbena, iżda kienu ħafna wkoll dawk li kienu ġew jabitaw fl-inħawi minn lokalitajiet oħrajn li għalkemm integraw ruħhom fil-ħajja kwieta ta' madwar is-Santwarju xorta waħda baqgħu isostnu l-Kult tal-Qaddis jew Qaddisa li kienu jħaddnu fil-lokalita' tagħhom. Irridu ngħidu li qabel ma twaqqfet il-Parroċċa dawn l-inħawi kienu jagħmlu mal-Parroċċa tan-Naxxar li hija ddedikata lit-Twelid tal-Madonna bħalma hija dik tal-Mellieħa. Fil-knisja nsibu fost l-oħrajn altari ddedikati lil San Gejtanu u lil Sant'Elena. Żewġ qaddisin li għandhom knejjes iddedikati lilhom fil-Ħamrun u f'Birkirkara. Fuq l-Altar iddedikat lil Sant'Elena hemm kwadru sabiħ ħafna, xogħol ta' l-artist Giuseppe Cali. Nibdew biex ngħidu li dan il-kwadru kien tħallas mill-flus li kien ħa ħsieb jiġbor ċertu Salvatore Camilleri li kien Kalkariż minn għand xi nies minn Birkirkara. Dan il-fatt huwa ddokumentat fil-Ġurnal 'La Gazzetta di Malta' tat-28 ta' Settembru 1998. Fil-kwadru Cali jippreżenta lil Sant'Elena fuq l-għolja tal-Kalvarju bis-Salib imqaddes f'idejha qegħda turi liċ-ċkejken Costantino il-post fejn kienet sabet is-Salib, li Cali jispjegah b'raġġiera ta' kulur dehebi. F'idejn Costantino naraw l-Iskrizzjoni bil-kundanna ta' Ġesu, filwaqt li x-xenarju għalkemm huwa wieħed sabiħ, l-artisti pinġieh b'kuluri xi ftit anqas vivaċi mill-kuluri li s-soltu juża fi kwadri oħrajn. Dan biex joħroġ aktar il-kruha tal-għolja tal-kalvarju li fuqha rat tant tbatija. Dan il-kwadru huwa meqjus minn ħafna bħala wieħed oriġinali u seren fejn il-Qaddisa Imperatriċi tisraq ix-xena bil-ħarsa ħelwa tagħha u l-mod li bih qegħda tħaddan L-GĦUDA MQADDSA TAS-SALIB. Il-festa t-tajba lil Kulħadd.